**Κ. Π. ΚΑΒΑΦΗΣ «΄Οσο μπορείς» Ερμηνεία**

**ΔΟΜΗ**

1η στροφή/ενότητα: "Μην εξευτελίζεις τη ζωή σου"

2η στροφή/ενότητα: "τρόποι εξευτελισμού και αποτέλεσμα"

**ΓΕΝΙΚΑ ΣΤΟΙΧΕΙΑ ΓΙΑ ΤΟ ΠΟΙΗΜΑ**

Το ποίημα γράφτηκε το 1913 και ανήκει στα φιλοσοφικά ή διδακτικά/παραινετικά (*συμβουλευτικά*) ποιήματα του Καβάφη. Σύμφωνα με τον Παπανούτσο τα φιλοσοφικά ποιήματα του Καβάφη χωρίζονται στις εξής κατηγορίες :

α) σε αυτά που καταπιάνονται με το θέμα των τειχών (δηλαδή του αποκλεισμού από την αληθινή ζωή)

β) σε όσα  θέτουν  το θέματης ύβρεως,(δηλαδή της αλαζονικής συμπεριφοράς)

γ) σε όσα μιλούν για τη ματαιότητα του πλούτου και της φήμης

δ) σε όσα τοποθετούνται στο θέμα της αξιοπρέπειας.

Το "Όσο μπορείς" μιλάει για την αξιοπρέπεια.

**ΤΟ ΘΕΜΑ**

Ο ποιητής προτείνει κώδικα ηθικὠν αξιών για την ζωή. Με στόχο την προστασία της προσωπικότητας και της αξιοπρέπειας, απευθύνει ένα σύντομο υπόδειγμα ζωής στον αναγνώστη αναπτύσσοντας τη βιοθεωρία του.

**Ο ΤΙΤΛΟΣ**

Ο τίτλος του ποιήματος είναι κειμενικός (δηλαδή απαντά και μέσα στο κείμενο/ποίημα). Ο Καβάφης προτείνει να ακολουθήσουμε το δύσκολο δρόμο της αντίστασης στη μαζοποίηση. Αναγνωρίζει τις δυσκολίες που υπάρχουν και γι'αυτό δεν είναι απόλυτος και αυστηρός. Η φράση "όσο μπορείς" τονίζει τη δυσκολία του εγχειρήματος και τον προσωπικό αγώνα που ο καθένας μας πρέπει να δώσει. Δεν είναι απόλυτος και αυστηρός, αντίθετα είναι μετριοπαθής.

**Η ΧΡΗΣΗ ΤΟΥ Β' ΕΝΙΚΟΥ**
Ο Καβάφης χρησιμοποιεί το β' ενικό μιας και πρόκειται για ένα παραινετικό ποίημα που απευθύνεται στον αναγνώστη. Ο ποιητικός τόνος γίνεται οικείος, ζεστός και άμεσος.

**ΧΑΡΑΚΤΗΡΙΣΤΙΚΑ ΤΗΣ ΚΑΒΑΦΙΚΗΣ ΠΟΙΗΣΗΣ ΠΟΥ ΒΛΕΠΟΥΜΕ ΣΤΟ ΠΟΙΗΜΑ;**
1. Η καβαφική αξιοπρέπεια/ η αίσθηση του χρέους : προβάλλεται στο ποίημα και αποτελεί βασική αξία του. Ο άνθρωπος οφείλει όταν βλέπει ότι διάφορα όνειρά του δεν μπορούν να πραγματοποιηθούν, να είναι αξιοπρεπής και να μη θυσιάζει την ατομικότητά του στο βωμό ανούσιων συναναστροφών μόνο και μόνο για να γίνει κοινωνικά αποδεκτός.
2. Η γλώσσα : είναι η γνωστή ιδιότυπη καβαφική γλώσσα : δημοτική (π.χ. εξευτελίζεις αντί ευτελίζεις), καθαρεύουσα/ αρχαΐζουσα (την καθημερινήν) και ιδιωματισμούς (στες αντί στις, πηαίνοντας αντί πηγαίνοντας)
3. Πεζολογικό ύφος : δεν υπάρχει ομοιοκαταληξία, ούτε πολλά επίθετα και εκφραστικά μέσα. Μοιάζει σα να είναι προφορικός ο λόγος του Καβάφη, κάτι που εξυπηρετεί το παραινετικό ύφος του ποίηματος.

**ΑΝΑΛΥΣΗ Α' ΕΝΟΤΗΤΑΣ**
Από την αρχή του ποίηματος φαίνεται ότι ο Καβάφης αναγνωρίζει ότι καθένας μας έχει το δικαίωμα να κάνει όνειρα στη ζωή του και να την σχεδιάζει όπως θέλει. Πολύ συχνά συμβαίνει όμως να παρεμβαίνουν άλλοι παράγοντες, οικογένεια, εκπαίδευση, κοινωνικός κομφορμισμός (=επιβολή κοινωνικών κανόνων και ρυθμίσεων) που μας αναγκάζουν να προσαρμοστούμε στις απαιτήσεις τους και να υιοθετήσουμε τις επιταγές τους. Αυτό μας πιέζει. Άλλοι από εμάς υποχωρούν στις πιέσεις και συμβιβάζονται, ενώ άλλοι αντιστέκονται και συνεχίζουν να ζουν σύμφωνα με τις προσωπικές τους επιλογές. Ο Καβάφης προτείνει το εξής: οφείλουμε να προσπαθούμε να ζούμε όπως θέλουμε, αλλά ταυτόχρονα θα πρέπει να προσπαθούμε να ζούμε κι όπως πρέπει. Όταν η ζωή μας δεν είναι πραγματικά αυτή που ονειρευόμασταν, θα πρέπει να προσπαθούμε να μη γίνεται φτηνή και απρόσωπη.
Χρησιμοποιώντας το ρήμα "προσπάθησε", το επίρρημα "τουλάχιστον" και τη φράση "όσο μπορείς" δείχνει ότι δεν είναι αυστηρός και ότι κατανοεί τις δυσκολίες που υπάρχουν. Η προτροπή του ("μην την εξευτελίζεις") έρχεται μετά από μια άνω κάτω τελεία για να τονιστεί ιδιαίτερα. Οι φθοροποιές δυνάμεις είναι :
α) η πολλή συνάφεια του κόσμου (οι καθημερινές ανόητες, άσκοπες, ανούσιες συναναστροφές)
β) οι πολλές κινήσεις και ομιλίες (οι ηχηρές, πολύβουες συμμετοχές σε κοσμικότητες, η υπερβολική συμπεριφορά, η υπερέκθεση)

**ΑΝΑΛΥΣΗ Β' ΕΝΟΤΗΤΑΣ**
Επαναλαμβάνεται η προτροπή "μη την εξευτελίζεις" κι έτσι γίνεται ο συνδετικός κρίκος ανάμεσα στις δύο ενότητες, ενώ ταυτόχρονα παίρνει κυρίαρχη θέση μέσα στο ποίημα. Οι μετοχές που ακολουθούν είναι όλες τροπικές, φανερώνοντας το τρόπο με τον οποίο η ζωή μπορεί να εξευτελιστεί. Το αντικείμενο των μετοχών είναι πάντα η ζωή, ενώ το γεγονός ότι τίθενται σε ενεργητική φωνή υποδηλώνει την εκούσια συμμετοχή του καθενός μας στον πιθανό εξευτελισμό. Οι τρεις μετοχές παραθέτονται κλιμακωτά: *πηαίνοντας* (τονίζεται η απόσπαση της ζωής από τον άνθρωπο), *γυρίζοντας* (τονίζονται οι μηχανιστικά επαναλαμβανόμενες κινήσεις) και *εκθέτοντας* (τονίζεται η ματαιοδοξία και η επιδειξιομανία ενός ανθρώπου ρηχού).
Αν ο άνθρωπος διαπράξει το αδίκημα να σπαταλήσει το δώρο της ζωής σε φθηνές κοινωνικές σχέσεις και σε ρηχές συνομιλίες, υπερβαίνοντας τα όρια της αξιοπρέπειάς του, απλά και μόνο για δείξει ότι ανήκει κι αυτός στο κοινωνικό σύνολο και να αναδειχθεί, τότε θα απογυμνωθεί από κάθε αξία και θα είναι άξιος λύπησης. Η ηθική απογύμνωση και η αποξένωση του ανθρώπου από τον εαυτό του (**αλλοτρίωση**) είναι το αποτέλεσμα που τον περιμένει, αν δε θέτει όρια, αν δεν έχει το θάρρος και τη γενναιότητα να υψώσει το δικό του ανάστημα στις απαιτήσεις για το κοινωνικά αποδεκτό, όταν αυτό είναι επικίνδυνο.
Ο Καβάφης δεν μας αποτρέπει από το να είμαστε κοινωνικοί, αλλά καταδικάζει την κακής ποιότητας κοσμικότητα, την κοινωνική υποκρισία, τις αληθινές δηλαδή όψεις της αντικοινωνικότητας. Σε πιο βαθύ επίπεδο ερμηνείας, αναφέρεται στην υποχώρηση του ανθρώπου από αυτό που θεωρεί κατάλληλο για τον ίδιο, μπροστά στις σφοδρές απαιτήσεις του κοινωνικού κατεστημένου.

**ΜΕ ΠΟΙΟ ΤΡΟΠΟ ΜΠΟΡΟΥΜΕ ΝΑ ΔΙΑΦΥΛΑΞΟΥΜΕ ΤΗΝ ΑΤΟΜΙΚΟΤΗΤΑ ΜΑΣ;**
Η αυτογνωσία και ο στοχασμός προάγουν την αυτοεκτίμηση. Αν δεν υπάρχουν αυτά, τότε η ζωή γίνεται σα μια ξένη, δηλαδή δεν είμαστε πια ο εαυτός μας, χάνουμε την ατομικότητά μας και αυτό μας γίνεται βάρος (φορτική). Δεν χρειάζεται να είναι κάποιος σπουδασμένος για να το πετύχει, αρκεί να διαθέτει τάση για ενδοσκόπηση, συνειδητοποίηση των ορίων του και αυτοέλεγχο.